Troue ontaard in nagmerrie toe rowers toeslaanAlmarie Pistorius en haar man by hul troue. Foto: Verskaf ŉ Paartjie van Pretoria se sprokiestroue het in ŉ nagmerrie ontaard toe hulle en van hul trougaste tydens die feesviering deur ses gewapende rowers oorval is. Almarie Pistorius (29), die bruid, het ontsteld aan Maroela Media vertel die voorval het verlede Donderdag omstreeks 20:00 by die Riverside Castle-venue in Zwavelpoort plaasgevind. Wat die voorval nóg meer traumaties maak, is dat Pistorius tans sewe maande swanger is. Pistorius het vertel dat die meeste gaste reeds huis toe was en dat net sy en haar man, hul kinders, haar sussie en haar man, asook hul kinders nog daar was toe ses mans met klapmusse aan “uit elke hoek” op hulle toesak. Daar was altesaam vier volwassenes en ses kinders van wie die oudste 13 jaar en die jongste 4 jaar oud is. “Drie [van die mans] het pistole gehad en drie AK47’s. Die aanvallers het eerste die twee mans vasgebind en toe vir ons. Die kabelbinders was so styf, my hande het begin doodgaan. Een het vir my man gesê ‘we will not hurt you, but you must cooperate’,” het Pistorius gesê. In een stadium het die aanvallers selfs ŉ pistool teen ŉ seuntjie se kop gehou en vir hom gesê hulle sal hom nie seermaak nie, maar hy moet stil lê en saamwerk. Die gaste is van hul beursies en selfone beroof en daar is ook geld gesteel by die kontantkroeg. “Toe soek hulle uiteraard ŉ motor om mee te vlug. My man se hande was vasgebind, so toe buk die een om die sleutel uit sy sak te haal en ŉ skoot gaan af tussen my man se bene.” Die aanvallers het op die vlug geslaan in die egpaar se wit Polo TSI. Pistorius vertel dat ŉ man in ŉ bakkie, vermoedelik ŉ buurman, by die toneel opgedaag het. Hulle het die kabelbinders met ŉ aansteker losgebrand aangesien niemand ŉ mes byderhand gehad het nie. Jaco Akkerman, eienaar van Riverside Castle-venue, het Dinsdag aan Maroela Media gesê die aanvallers het glo eerste die veiligheidswag by die onthaalterrein se hek oorrompel en hom ook vasgebind voordat hulle op die gaste toegeslaan het. Die veiligheidswag is ongedeerd. Akkerman sê hulle het verlede week kringtelevisiekameras geïnstalleer, maar die kameras gaan vandag eers aangeskakel word. “Dis amper asof die rowers geweet het [van die kameras],” het Akkerman gesê. Volgens hom was daar al voorheen rooftogte by die perseel gewees. “Maar dit was terwyl niemand hier was nie. Ek is juis nou in ŉ vergadering met ŉ sekuriteitskonsultant om te kyk wat ons nog kan doen om [die veiligheid] te verbeter.” Konst. Yeroboam Mbatsane, woordvoerder van die Boschkop-polisie, het aan Maroela Media gesê ŉ saak van gewapende roof word ondersoek. Enigiemand met inligting oor die voorval kan die polisie by 012 802 8200 bel.